Ka maswabi, motho o dirisitse mpho e e molemo ya Modimo ka tsela e e sa siamang a bo a e senya. Le fa go ntse jalo, boikaelelo jwa Mmopi ga bo a fetoga. Monna mongwe wa bogologolo o ne a re: “Modimo ga se motho gore a ka bua maaka, e bile ga se morwa motho gore a ka ikwatlhaya. A ene ka boene o go boletse mme a ga a kitla a go diragatsa?” (Dipalo 23:19) Tota e bile, go na le gore Modimo a letle lefatshe gore le senngwe, nako ya gagwe e e tlhomilweng ya “go senya ba ba senyang lefatshe” e atamela ka bofefo.—Tshenolo 11:18. 2 Go botlhokwa thata gompieno gore re tlhaloganye kafa melaometheo ya Baebele e re solegelang molemo ka gone, ka go bo dilo di setse di raraane thata mo lefatsheng mo e leng gore ga go kgonege gore go nne le melao e e ka akaretsang maemo otlhe a a ka nnang teng mo botshelong. Seno se bonala sentle mo go tsa kalafi, segolobogolo malebana le melemo e e tswang mo mading le kalafi e go dirisiwang madi mo go yone. Kgang eno e botlhokwa mo bathong botlhe ba ba batlang go ikobela Jehofa. Le fa go ntse jalo, fa re tlhaloganya melaometheo ya Baebele e e malebana le kgang eno, re tshwanetse go kgona go dira ditshwetso tse di botlhale tse di tla dumalanang le segakolodi sa rona le go re boloka mo loratong lwa Modimo. (Diane 2:6-11) Sekaseka mengwe ya melaometheo eno.